গত শনিবার পাঁশকুড়ায় একটি কর্মিসভা করেছিলেন যুব তৃণমূলের জেলা সভাপতি আনিসুর রহমান। সেই কর্মিসভার একটি ভিডিও ক্লিপিংস মঙ্গলবার প্রকাশ্যে এসেছে। দেখা যাচ্ছে, দলীয় কর্মী-সমর্থকদের সঙ্গে আলোচনায় আনিসুর বলেছেন, ‘‘পরিবর্তনের চাকা ঘুরবে পাঁশকুড়া থেকে আর কাঁথিতে বসে ফোপর দালালি! ভাই এমপি, বোন এমপি, মা এমপি। সকলকে বলবে চোর। ডাকাতের সর্দার। চাকরি বিক্রি করে খেয়েছে। এমন অসভ্য নেতা আমি পশ্চিমবাংলায় দেখিনি।’’ তবে এখানেই থেমে থাকেননি আনিসুর। সরাসরি অধিকারী পরিবারকে আক্রমণ করে বলেছেন, ‘‘২০০৭ সালে বিধানসভায় বলতাম, সিপিএমের কোন জায়গায় অ্যান্টিবায়োটিক দিলে সোজা হয় তা আমি জানি। তেমনি অধিকারী পরিবারের কোন জায়গায় অ্যান্টিবায়োটিক দিলে তরতর করে কাঁপে সেটাও আমি জানি।’’
বস্তুত, শুধু আনিসুর নন। প্রশ্ন তুলেছেন তৃণমূল পরিচালিত জেলা পরিষদের শিক্ষা কর্মাধ্যক্ষ মামুদ হোসেনও। আনিসুরের বলার একদিন পরে। প্রকাশ্য জনসভায় মামুদ বলেন, ‘‘অনেকেই রয়েছেন যাঁরা কোলাঘাট পেরিয়ে দিদির আশীর্বাদ নেওয়ার জন্য মুখিয়ে থাকেন। আর এখানে নিজের ক্ষমতা দেখানোর জন্য মুখিয়ে থাকেন। তোলাবাজি চলছে। দলবাজি চলছে। দাদাভাতা না দিলে কাজ হবে না।’’ যদিও কারও নাম করেননি মামুদ।
পরপর দু’দিন আধিপত্য নিয়ে প্রশ্ন তুললেন দুই নেতা। তবে তৃণমূল সাংসদ শুভেন্দু অধিকারীর মন্তব্য, ‘‘এ বিষয়ে আমার কিছুই বলার নেই।’’ যদিও অধিকারী পরিবারের আরেক সদস্য তথা বিধায়ক দিব্যেন্দু অধিকারীর প্রতিক্রিয়া, ‘‘দলকে জানাব। দল যা সিদ্ধান্ত নেওয়ার নেবে।’’
কিছুদিন আগে বিধায়ক বিপ্লব রায়চৌধুরী পাঁশকুড়ায় একটি কর্মিসভা করেছিলেন। ওইদিনই কয়েকঘণ্টার মধ্যে সেখানে পাল্টা কর্মিসভা করেন শুভেন্দু। জেলা তৃণমূল সূত্রের খবর, ওই ঘটনার পর থেকেই শুভেন্দু এবং তাঁর বিরোধী গোষ্ঠীর মধ্যে বিরোধ ঘনঘন সামনে চলে আসছে। আনিসুর অবশ্য এগিয়ে গিয়েছেন কয়েক কদম। তাঁর কথায়, ‘‘২০১৬ সালের পর আপনারা দেখতে পাবেন পূর্ব মেদিনীপুরে মমতা বন্দ্যোপাধ্যায়, অভিষেক বন্দ্যোপাধ্যায়ের নেতৃত্বে দল চলছে। আর কারও নেতৃত্বে দল চলছে না।’’ জেলা রাজনীতিতে অখিল গিরির ঘনিষ্ঠ বলেই পরিচিত আনিসুর। অখিলের বক্তব্য, ‘‘আনিসুরের সঙ্গে কথা বলব। মমতা বন্দ্যোপাধ্যায় সিদ্ধান্ত নেবেন।’’ এদিন তৃণমূলের মহাসচিব পার্থ চট্টোপাধ্যায়ের প্রতিক্রিয়া, ‘‘আমি কলকাতার বাইরে। ফিরে গিয়ে দলের মধ্যে যা বলার বলব।’’
অধিকারী পরিবারের কর্তৃত্ব প্রশ্ন উঠেছে। সকলেই এখন তাকিয়ে তৃণমূলনেত্রীর দিকে।